Foto: tcf.org 21 oktabrga o‘tar kechasi Mexiko okrug sudi El Chapo (Pakana) laqabli narkobaron Xoakin Gusman Loerani uning advokatlari e’tirozlariga qaramasdan, AQShga topshirishni tasdiqlagani ma’lum bo‘ldi. Bu haqda xorijiy OAV xabar bermoqda. Gusmanni himoyalovchi advokatlardan biri Agence France-Presse axborot agentligiga sudning bu qarori yuzasidan oliy instansiyaga shikoyat berishini aytgan. "Sinaloa" narkokarteli yetakchisi himoyachilarida ekstraditsiya jarayonini to‘xtatishga barcha imkoniyatlar mavjud, chunki Meksikadagi eng taniqli jinoyatchilardan birining AQShga topshirilishi sanasi hali belgilanmagan. Qayd etish joizki, AQShda Gusmanga u sodir etgan jinoyatlar – qotillik, odamlarni o‘g‘irlash, giyohvand moddalar savdosi uchun bir nechta umrbod jazosi berilishi mumkin. Meksika hukumati avvalroq ham "1-raqamli narkobaron"ni AQShga topshirishni ma’qullagandi, biroq jinoyatchining advokatlari bu jarayonni to‘xtatishga muvaffaq bo‘lishgandi.